CELEX: 32011R0459
Language: lt
Date: 2011-05-12 00:00:00
Title: 2011 m. gegužės 12 d. Komisijos reglamentas (ES) Nr. 459/2011, kuriuo iš dalies keičiamas Reglamento (EB) Nr. 631/2009, kuriuo nustatomos išsamios Europos Parlamento ir Tarybos reglamento (EB) Nr. 78/2009 dėl variklinių transporto priemonių tipo patvirtinimo atsižvelgiant į pėsčiųjų ir kitų pažeidžiamų kelių eismo dalyvių apsaugą, I priedo įgyvendinimo taisyklės, priedas  Tekstas svarbus EEE

13.5.2011   
            
            
               LT
            
            
               Europos Sąjungos oficialusis leidinys
            
            
               L 124/21
            
         KOMISIJOS REGLAMENTAS (ES) Nr. 459/2011
   2011 m. gegužės 12 d.
   kuriuo iš dalies keičiamas Reglamento (EB) Nr. 631/2009, kuriuo nustatomos išsamios Europos Parlamento ir Tarybos reglamento (EB) Nr. 78/2009 dėl variklinių transporto priemonių tipo patvirtinimo atsižvelgiant į pėsčiųjų ir kitų pažeidžiamų kelių eismo dalyvių apsaugą, I priedo įgyvendinimo taisyklės, priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. sausio 14 d. Europos Parlamento ir Tarybos reglamentą (EB) Nr. 78/2009 dėl motorinių transporto priemonių tipo patvirtinimo, susijusio su pėsčiųjų ir kitų pažeidžiamų eismo dalyvių apsauga, iš dalies keičiantį Direktyvą 2007/46/EB ir panaikinantį direktyvas 2003/102/EB bei 2005/66/EB (1), ypač į jo 4 straipsnio 6 dalį,
   kadangi:
   
               (1)
            
            
               2009 m. liepos 22 d. Komisijos reglamente (EB) Nr. 631/2009, kuriuo nustatomos išsamios Europos Parlamento ir Tarybos reglamento (EB) Nr. 78/2009 dėl variklinių transporto priemonių tipo patvirtinimo atsižvelgiant į pėsčiųjų ir kitų pažeidžiamų kelių eismo dalyvių apsaugą, iš dalies keičiančio Direktyvą 2007/46/EB ir panaikinančio direktyvas 2003/102/EB ir 2005/66/EB, I priedo įgyvendinimo taisyklės (2), nustatytos išsamios Reglamento (EB) Nr. 78/2009, kuris yra atskiras norminis aktas, priimtas 2007 m. rugsėjo 5 d. Europos Parlamento ir Tarybos direktyvoje 2007/46/EB, nustatančioje motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (3), numatytos tipo patvirtinimo tvarkos tikslais, I priedo įgyvendinimo taisyklės.
            
         
               (2)
            
            
               Reglamento (EB) Nr. 78/2009 reikalavimams įgyvendinti reikalingos techninės instrukcijos turėtų būti pagrįstos specifikacijomis, pateiktomis 2003 m. gruodžio 23 d. Komisijos sprendime 2004/90/EB dėl techninių nuostatų, skirtų įgyvendinti Europos Parlamento ir Tarybos direktyvos 2003/102/EB dėl pėsčiųjų ir kitų pažeidžiamų eismo dalyvių apsaugos prieš ir susidūrus su motorine transporto priemone ir iš dalies keičiančios Direktyvą 70/156/EEB, 3 straipsnį (4).
            
         
               (3)
            
            
               Remiantis pradinių vertinimų, kuriuos atliko transporto priemonių gamintojai ir techninės tarnybos, patirtimi ir laikantis Reglamento (EB) Nr. 631/2009, nustatytos keturios atskiros sritys, kurių konkretūs reikalavimai turėtų būti geriau išaiškinti. Nuostatos, kurios turėtų būti iš dalies pakeistos, yra susijusios su bendraisiais reikalavimais, pagrįstais esamais pirmojo etapo reikalavimais, kaip išdėstyta Europos Parlamento ir Tarybos direktyvoje 2003/102/EB (5). Tam tikros svarbios bendruosiuose reikalavimuose nustatytos vertinimo ribos turi būti pritaikytos, kad būtų atsižvelgta į mokslinę ir techninę pažangą ir kad Reglamento (EB) Nr. 78/2009 pirmojo etapo reikalavimai atitiktų su pirmuoju etapu susijusius Direktyvos 2003/102/EB reikalavimus.
            
         
               (4)
            
            
               Šiame reglamente nustatytos priemonės atitinka Motorinių transporto priemonių techninio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 631/2009 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. gegužės 12 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 35, 2009 2 4, p. 1.
   
      (2)  OL L 195, 2009 7 25, p. 1.
   
      (3)  OL L 263, 2007 10 9, p. 1.
   
      (4)  OL L 31, 2004 2 4, p. 21.
   
      (5)  OL L 321, 2003 12 6, p. 15.
   
      PRIEDAS
      Reglamento (EB) Nr. 631/2009 priedas iš dalies keičiamas taip:
      
                  1)
               
               
                  II dalis iš dalies keičiama taip:
                  
                              a)
                           
                           
                              II skyrius iš dalies keičiamas taip:
                              
                                          i)
                                       
                                       
                                          3.2 punkto antra pastraipa pakeičiama taip:
                                          „Transporto priemonėms, kurių žemutinis buferio aukštis nėra mažesnis kaip 425 mm, tačiau mažesnis kaip 500 mm, gamintojai gali pasirinktinai taikyti arba šį bandymą, arba III skyriuje nurodytą bandymą.“
                                       
                                    
                                          ii)
                                       
                                       
                                          3.3 punkte po pirmos pastraipos įrašoma ši pastraipa:
                                          „Tuo atveju, kai transporto priemonė bandoma pagal Reglamento (EB) Nr. 78/2009 I priedo 2.1 dalies a arba b punktus, gamintojai gali prašyti leisti taikyti leidžiančią nukrypti nuostatą dėl ne didesnės kaip 132 mm pločio išimties zonos nuimamojo vilkimo kablio vietoje.“
                                       
                                    
                                          iii)
                                       
                                       
                                          4.6 punkte po pirmos pastraipos įrašoma ši pastraipa:
                                          „Tuo atveju, kai transporto priemonė bandoma pagal Reglamento (EB) Nr. 78/2009 I priedo 2.1 dalies a punktą, smogtuvo apačia taip pat gali būti žemės paviršiaus atskaitos lygio lygyje pirmo sąlyčio su buferiu metu su ± 10 mm paklaida.“
                                       
                                    
                        
                              b)
                           
                           
                              V skyrius iš dalies keičiamas taip:
                              
                                          i)
                                       
                                       
                                          3.2 punkto penkta pastraipa pakeičiama taip:
                                          „Kiekvienas pasirinktas taškas vaiko ar mažo suaugusiojo galvos modelio smogtuvo bandymui turi būti ne arčiau kaip 165 mm į galą nuo variklio dangčio priekinio krašto atskaitos linijos arba nutolę atgal 1 000 mm apgaubiamuoju atstumu (pasirenkamas tolimiausias galinis bandymo taškas), nebent, pasirinkus šlaunies modelio smūgio į variklio dangčio priekinį kraštą bandymą, nė viename variklio dangčio priekinio krašto bandymų zonos taške ± 165 mm atstumu į šonus smūgio kinetinė energija nebūtų didesnė kaip 200 J.“
                                       
                                    
                                          ii)
                                       
                                       
                                          3.2.3 punkte pastraipa papildoma šiuo paskutiniu sakiniu:
                                          „Smūgio zona nustatoma pagal pirmą galvos modelio smogtuvo sąlyčio su variklio dangčio viršumi tašką.“
                                       
                                    
                        
                              c)
                           
                           
                              VI skyriaus 3.2 punkto antra pastraipa pakeičiama taip:
                              „Pasirinkti suaugusiojo galvos modelio smogtuvo bandymo su priekiniu stiklu taškai turi būti ne arčiau kaip 165 mm vienas nuo kito, ne arčiau kaip 82,5 mm nuo viso priekinio stiklo kontūro, įskaitant permatomas ir nepermatomas stiklinimo medžiagas, nepriklausomai nuo regėjimo lauko zonų, ne arčiau kaip 82,5 mm į priekį nuo priekinio stiklo galinės atskaitos linijos arba į priekį 2 100 mm apgaubiamuoju atstumu (pasirenkamas tolimiausias priekinis bandymo taškas) ir turi būti užtikrinta, kad prieš pirmą kartą susiliesdamas su priekiniu stiklu galvos modelio smogtuvas nesiliestų su jokia išorine kėbulo struktūra (pvz., toliausia variklio dangčio briauna, valytuvų svirtys) (žr. 8 brėž.).“
                           
                        
                              d)
                           
                           
                              VII skyriaus 3.3.2 punkto pastraipa papildoma šiuo paskutiniu sakiniu:
                              „Smūgio zona nustatoma pagal pirmą galvos modelio smogtuvo sąlyčio su variklio dangčio viršumi tašką.“
                           
                        
            
                  2)
               
               
                  V dalis iš dalies keičiama taip:
                  
                              a)
                           
                           
                              3.7 punktas pakeičiamas taip:
                              3.7.   Pirmasis smogtuvo savasis dažnis turi viršyti 5 000 Hz ir rekomenduojama naudoti pagreičio matuoklius su slopintuvu, kurių slopinimo koeficientas yra apie 0,7.“
                           
                        
                              b)
                           
                           
                              4.7 punktas pakeičiamas taip:
                              4.7.   Pirmasis smogtuvo savasis dažnis turi viršyti 5 000 Hz ir rekomenduojama naudoti pagreičio matuoklius su slopintuvu, kurių slopinimo koeficientas yra apie 0,7.“